Nüüd tuleb veel välja mõelda, miks Jenson Button maailmameistriks ei saa tulla. Spa selleks erilist ainest ei andnud, sest Button tegutses kuni katkestamiseni veatult. Aga tõsi on see, et Buttoni tulemused käivad tiitlipretendendi kohta liiga palju üles-alla. Miks? Ausalt öeldes on kõrvaltvaatajal sellest väga raske aru saada. Button on tuntud oma  ülisujuva sõidumaneeri poolest, aga ilmselt nõuab selle sujuvuse saavutamine ideaalselt timmis autot. Siis on Button ka esikohanõudleja. Nagu eelmisest ja tänavusestki hooajast teame, on ta ka parim praegune möödasõitja. Kui aga masin pole päris viimase peal, on mullune maailmameister järsku täiesti abitu ja suudab kullerdada kuskil esikümne lõpu piirimail. Ehk lühidalt öeldes on Buttoni tegutsemispiirkond väga kitsas. Vaat seepärast on temagi šansse raske kõrgeks hinnata. Millest justkui järeldub, et keegi  ei saa maailmameistriks tulla?